Lazou-kana ha bagadou\nAl lazou-kana hag ar bagadou\nTaolenn ar gelaouenn baper\nLazou-kana Breiz ha Kembre : ar memez plijadur o kana a-gor\nFañch Broudic hag Andre Kefeleg :\nBagadou Sonerion prest bepred !\nRei a reer deoh amañ eun tañva euz peb pennad. Evid lenn ar pennadou war o hed, gwelit izelloh penaoz kaoud an niverenn 318 a-bez war baper pe e stumm pdf.\nAr pajennou all\nTraouigachou diwar-benn an hañv\nChanig ar Gall, Marcel Diouris, Pièr Mell\nMari Kermareg : heh eñvorennou\nAl lazou-kana e Kembre\nAl lazou-kana e Breiz\nSonerion hag ar bagadou\nLiviou an hañv\nPetra 'vefe Breiz hebto ?\nGoueliou muzik a vez forz pegement dre ar vro, dreist-oll abaoe m'ema ar hiz gand ar festivaliou braz evel an Erer koz. Goueliou Kerne ez eus deuz outo abaoe 1923, prestig e vo kant vloaz 'zo ! Ar re a zach ar muia a dud eo a-dra-zur Goueliou etrekeltieg an Oriant.\nN'eo ket êz goud ha dond a rafe kement-se a douristed da Vreiz en hañv ezprez-kaer evid heulia ar goueliou-ze. Eur wech erru avad, ne ra ket displijadur dezo, na da dud ar vro, ar hontrol 'ni vefe. Petra 'vefe bro Breiz hirio heb ar bagadou hag al lazou-kana ?\nPoltred : Ar bagadou o tibuna e Goueliou etrekeltieg an Oriant, e miz eost 2018. Foto © Myriam Jegat.\nBreiz ha Kembre : ar memez plijadur\no kana a-gor\nPeseurt liammou etre an diou vro war dachenn ar han hag ar han a-gor da genta penn ? Goude m’eo bet levezonet kalz muioh Breiz gand Kembre eged ar hontrol, eo koz ha divent al levezon-ze […]. Savet eo bet al lazou-kana liez-mouez e Breiz eun tamm mat diwar skwer Kembre. Eur blijadur divent ez eus o kana a-gor en daou du euz ar mor, daoust m’eo rouez a-walh an diellou hag al leoriou oh ober ano euz istor ol lazou-kana.\nRed eo kompren eo ar hembraeg kalon sevenadur hag idantitelez Kembre, kalz muioh eged n’eo ar brezoneg e Breiz. E-kreiz pep tra ema ar stourm evid ar yez, ha levezonet eo bet ar gevredigez a-bez gantañ. Eur gwir houarnamant e Kembre, hag a gas war-raog eur gwir bolitikerez-yez. Netra da weled war ar poent-se gand ar pez a vez greet e Breiz.\nAr hembraeg a oa yez al lazou-kana bet savet e penn kenta ar mareou modern […]. E lodenn vrasa ar vro e veze kinniget diwar neuze d’an oll, ha n’eo ket d’ar gloareged nemetken, kana en ilizou hag e kembraeg. Lazou-kana a oa bet savet diwar stumm re an ilizou luterian en Alamagn, ha kantikou liez-mouez. Er XVIved kantved e oa bet difluket neuze ar han liez-mouez e kembraeg.\nMeur a zeg mil kaner\nBez’ e vefe tro 150 laz-kana paotred hirio e Kembre. Ken brudet, ken nerzuz ha ken just eo ar moueziou paotred-ze ma heller dizoñjal ez eus ivez e Kembre kemend-all, da nebeuta, a lazou-kana paotred-ha-merhed, pe merhed nemetken : plijoud a ra d'ar merhed, peurgetket, kana en eun doare ispisial anvet Cerdd dant (penillion e saozneg, pez zo iskiz a-walh). Peurliesa e vez heuliet ar hor bihan gand eun delenn o seni eun ton disheñvel, war ar memez toniadur avad. E kement leh er bed ma z eus eur gumuniez Kembreiz o veva, e plij dezo kana a-gor. Eur gwir enzavadur eo neuze al lazou-kana e Kembre, o voda moarvad meur a zeg mil den.\nPa gaozeer euz lazou-kana kembraeg, n’heller ket chom heb menegi daou aozadur a-bouez : an eisteddfod hag ar gymanfa ganu […]. Hervez lod e oa bet kroget ar henstrivadegou lazou-kana abalamour d'an heligenta etre an ilizou protestant : e-leiz anezo a oa, ha c'hoant gand pep hini da veza lakeet war-wel ha da gaoud tud fidel ouspenn.\nAozet e vez an Eisteddfod vroadel beb bloaz e penn kenta miz eost, gwech en Norz ha gwech er Su, da gloza an heuliad eisteddfodau bihan. Loreet e vez neuze ar re wella e peb rummad, hag ar han a-gor abaoe 1825. Meur a gant mil den a vez bodet e-pad eur zizunvez hag an oll dud a labour evid ar hembraeg, war forz peseurt tachenn, a vez plijet o kinnig o oberou […].\nKantikou eo kanaouennou ofisiel ar hrogadou rugby !\nAr gymanfa ganu a zo evel ar festou-noz dre amañ. Nozveziou kantikou e kembraeg eo ar gymanfa ganu (bodadeg-kana). En ilizou protestant e vezent dalhet er penn kenta. Bremañ e vezont aozet e saliou c’hoariva pe arvestou (Royal Albert Hall Londrez da skwer) hag en estrenvro, evid ar humunieziou kembraeg d'en em voda.\nAbalamour da orin ar han a-gor e Kembre e vez kanet kantikou dreist-oll gand al lazou-kana. Ha n'eo ket en templou nemetken : da geñver ar hrogadou rugby hag er pub zoken e klever anezo. Cwm Rhondda pe Calon lân, kantikou brudet-kenañ, zo anezo bremañ kanaouennou ofisiel klubou rugby 'zo, kanet gand eur mor a dud evid souten o skipaill ha digalonekaad ar skipaill all ! […]\nAr poltrejou :\nCôr Meibion Aberystwith, Laz-kana potred Aberystwyth, en iliz Plouvien, e 2011. Foto : FB.\nDewi Morris Jones, bet pell o chom e Breiz. Kana a ree e laz-kana Tregaron. Foto : FB.\nEvid lenn ar pennad war e hed, gwelit e traoñ ar bajenn.\nE Breiz, evel e Kembre, eo relijiel orin al lazou-kana. Kantikou hengounel a vez war o roll, koz a-walh lod anezo, hag ampresti a reont imnou kembraeg e-leiz. Abaoe beaj (mojennel eun tammig) Kervarker da Eisteddfod Abergavenny e 1838, eo bet skoulmet en-dro al liammou arouezieg etre Breiz ha Kembre. Pobl ar vrezonegerien ne ouie seurt diwar-benn ar veaj-se avad.\nEr hontrol, kalz kreñvoh eo bet levezon ar visionerien brotestant kembread e Breiz en XIXved kantved hag e penn kenta an XXved. Da vare Napoleon e oa bet Kembreiz souezet-braz o weled e oa ar Vretoned (prizonidi-vrezel neuze e Kembre), dianaoudeg penn-da-benn war ar Skrituriou sakr, abalamour ma oa divennet-groñs gand an Iliz katolik lenn anezo.\nAr brotestanted zoken a skriv kantikou e brezoneg…\nKaset o-doa neuze misionerien brotestant e Breiz-Izel […]. Skignet e oa bet dafar brezoneg ganto a-dreuz ar vro, Bibl, Aviel hag all, gand merserien war-vale. Berz braz a reent abalamour e tiskouezent eur relijion intentet gand an dud. Peadra da lakaad an Iliz katolik diêz : heligenta o tiwan war he zachenn ! « Ar brotestanted zoken a skriv kantikou e brezoneg », a lenner er gelaouenn Feiz ha Breiz e penn kenta an XXved kantved.\n[…] Diwar skwer Gembre e ro lañs an Ao. Perrot d’ar Bleun-Brug e miz gwengolo 1905, e kastell Keryann e Sant-Nouga, gand kenstrivadegou lazou-kana e brezoneg. Er bloavez-se eo bet savet da vad ar han liez-mouez e brezoneg. Ober a ree renerien ar Bleun-Brug gand ar ger chorale rag e brezoneg n'eus ken med komzou-tro amjestr a-walh : strolladou tud o kana pe strolladou kanerien.\nPaotr Treoure hag ar re all\nPaotr Treoure eo moarvad ar brasa troer toniou kembraeg e lodenn genta an XXved kantved. Setu kanaouennou hengounel, toniou dizakr a Vro-Leon, hag a zo euz Kembre e gwirionez : Paotred Rosko (d’Herbais, 1919), Va zi bihan (Paotr Treoure, 1927) ha, nevesoh, A-hed an noz (Roger Abjean), Myfanwy Joseph Parry, deuet da veza Kimiad (André Marc).\nPedet e oa bet an Ao. Perrot da eisteddfod Urdd Gobaith Cymru (Kevredigez yaouankizou Kembre), e Abergavenny e miz even 1935. Bamet e oa bet gand ar pez e-noa gwelet : « Eur vro hag a dle beza gwelet gand peb Breizad, eur wech da vihanna en e vuhez, evel ma tle an Douar Santel beza gwelet gand peb kristen » (Feiz ha Breiz miz kerzu 1935). Anaoud a ra splann levezon Gembre : « Ar Bleun-Brug e Breiz a glask ober ez-vihan ar pez a ra an eisteddfod ez-vraz e Kembre ».\nAr Marh dall : eun doare nevez\nStag e oa neuze Roger Abjean, bet savet gantañ meur a laz-kana e Bro-Leon, da gempenn ha d’embann partisionou liez-mouez, imnou kembraeg lakeet e brezoneg en o zouez. Pa oa distroet Job ar Had (kaner ha rener Kenvroiz Dom Mikael e Plougerne) euz Kembre e 1970, e-noa digaset eun dastumadeg toniou gantañ. Asamblez gand ar beleg Job Seite (an hini fonnusa e-touez ar skivagnerien gantikou, a dra-zur) e-noa laket anezo e brezoneg. Tud all a ra c’hoaz.\nDa geñver diweza gouel ar Bleun-Brug e 1979 e Plougastell-Daoulaz, e-noa kinniget René Abjean eun doare nevez hag e-neus greet berz : boda kanerien euz lazou-kana disheñvel, heuliet gand eul laz-seni gand binviou hengounel koulz ha modern (hag a vo Laz-Kana Penn-ar-Bed diwezatoh), ha kroui ar ganenn-veur Ar Marh Dall, diwar destenn fromuz ha skweriuz Job an Irien.\nEur hampionad al lazou-kana !\nBodad lazou-kana Kendalc’h a zo deuet da veza ar gevredad Kanomp Breizh e 2004, gand sikour Kuzul-rannvro Breiz. Adlañset ar hoñkour e miz gouere 2005 e-pad Goueliou Kann al Loar e Landerne. Deuet eo da veza Kampionad Breiz al lazou-kana abaoe. Ar pal ? Bruda ar han a-gor ha gwellaad al live. Lakeet e vez war-wel skwer Gembre, gand liou Breiz avad, evid brouda ar hrouidigeziou. Rag sevel kalz muioh a oberou hag embann kalz muioh a CDou lazou-kana a reer e Breiz eged e Kembre. Barnet e vez ar han hag ar moueziou, an doare d’en em ginnig war al leurenn, ha distagadur ar yez […].\nEr mareou-mañ c’hoaz e vez santet levezon Gembre war lazou-kana Breiz. Gand Kanomp Breizh, e 2014, e oa bet embannet eun dastumad 81 han, kembraeg, keltieg, klasel hag all, lakeet e brezoneg ha kendoniet. E Kampionad 2018 e Landerne o-doa kinniget Mouezh Paotred Breizh eun heuliad pemp ton kembraeg lakeet e brezoneg, hag eet ar maout ganto. E kembraeg e kan al laz-kana-mañ a-wechou […].\nLaz-kana Mouezh Paotred Breiz, gand Jean-Marie Airault en e benn (a-gleiz) Kampionad al lazopu-kana e Landerne, ar bloaz-mañ. Foto : FB\nRené Abjean, anavezet evel unan euz ar re o-deus bet greet ar muia evid kas al lazou-kana war-raog. Diellou Kanomp Breizh.\nYann-Ber Thomin, prezidant Kanomp Breizh. Foto : FB.\nWar-raog ! Kit !\nBagadou Sonerion, prest bepred !\nE bagad Plougastell-Daoulaz eo bet André Kefeleg soner da gomañs. War-lerh eo bet anvet da brezidant BAS e departamant Penn-ar-Bed. Nao bloaz 'zo bremañ eo prezidant Sonerion. N'eo ket eun tammig kevredigez vihan evel a zo eun tamm peb leh, pell ahane. P'e-neus digemeret ahanon en e di, e-neus displeget din kerkent eo "eur voutik vraz". P'am-eus goullet gantañ avad hag-eñ e plij dezañ "e vicher brezidant", n'eo ket bet pell oh anzao "n’eo ket ar ger mad, sur-tre". Daoust hag eo prest da bartial evid nao bloaz all ? "Ne rin ket, re skuizuz eo" ,emezañ.\n4 000 den yaouank da stumma beb bloaz !\nSoñjit 'ta a zo muioh evid kant ha tregont a vagadou enni, kalz muioh e Penn-ar-Bed hag er Morbihan evid na zo en departamanchou all deuz a Vreiz. Nemed ez eus bagadou ive e kostez Pariz, e Lille, Marseille, Bourdel, beteg e New-York hag er Gwadeloup, eiz mil kilometr deuz douar Breiz : hemañ a reer Karukera deuz outañ !\nAn diêsa hirio, hervez ar prezidant, a zo lakad ar stummadur da droi mad : muioh evid 4 000 den yaouank, muioh-mui beb bloaz, a vez o teski muzik war biniou ar vro, sed e vez ezomm berniou tud da stumma anezo, tud a-vicher, hag a vez beb sizun o haloupad euz an eil bagad d'egile hag euz an eil kêr d'eben, heb komz deuz an oll re a volontez vad a ra ive war-dro. "Sikouret om gand ar Rannvro ha gand eun nebeud Departamantou, a lar ar prezidant din, med ne ya ket war wellaad a pez a vez greet dezo. Ha stummadur a zo ezomm a-benn kaoud ar zonerien a zono 'benn deg vloaz !"\nAfer an toniou a zo gwiriou warno\nEn em gavet zo bet eun afer all a lak jeu ha strafuill dibaoe eur pennad e bed ar bagadou, ha n'eo ket gwall-êz da ziluzia […]. 'Barz al lezenn 'giz m'ema e Bro-Hall, e hell kement hini hag a vez savet pe kempennet eun ton nevez bennag gantañ disklêria anezañ. Hervez pez a zo anvet code de la propriété intellectuelle, n'eus nemed eun den e-eun a zo gouest da honid eun dra bennag. Memez er SACEM, o-deus poan da houzoud hag-eñ zo droejou pe n’eus ket. "Ni 'barz Sonerion a labour evid gweled penaoz delhen toud an toniou hengounel evid toud an dud," eme Andre Kefeleg. "Muzik hengounel forz peseurt pobl euz ar bed a zo boutin etre toud an dud. Bez' ranker divenn an dra-ze." […]\nHa komz a reer brezoneg er bagadou ?\nPa oa bet komanset Andre Kefeleg er bloaveziou 80 e bagad Plougastell, e oa kalzig sonerien e-barz, kosoh evitañ, hag a gomze brezoneg. Tamm-ha-tamm eo partiet ar re-ze, ha tra 'bed ken. Hag er bloaveziou 2000, e-neus gwelet re yaouank o tond deuz ar skoliou Diwan ha diouyezeg, brezoneg ganto en-dro. Sebezet eo bet. "Me zo mantret o weled se. Sell 'ta, te 'gomz brezoneg ive ! Hag an hini bihan seiz vloaz o respont. Kaer-tre eo gweled an dra-ze". Bet zo bet lod all o teski e Stumdi pe leh all. "Memestra zo eun diferañs, emezañ, etre ar re a zo er skol hag ar re a zo o labourad hag en em lak d’ober c'hweh miz brezoneg."\nEur studi master dedennuz-kaer e-neus sevenet Elouan Le Sauze e 2017 diwar-benn an anaoudegez o-deus ar zonerien vagadou deuz ar brezoneg. Diwar 478 a zo bet goulennataet gantañ, ez eus bet 28 % o tisklêria e komzont ar yez mad-tre pe mad a-walh, 27 % n'ouzont tra ken med eun nebeud geriou ha 35 % n'ouzont seurt ebed. E Diwan e oa bet skoliatet eun drederenn vat euz ar re a oar ha tost kemend-all o-deus desket e stajou c'hweh miz. Padal, nebleh — nemed, eun tammig, e Kerlen Pondi — ne reer gand ar brezoneg da boent ar pleustradegou.\nHag an istor ?\nGoud a oar an oll, da nebeuta ar re a zo dedennet gand muzik ar vro, eo bet savet Bodadeg ar Sonerion gand Polig Monjarret. Ya, med e peseurt bloavez ? Polig e-unan e-neus bet lavaret dalhmad e oa e 1943. Ne oa bet disklêriet ar statudou avad tra ken med e miz c'hwevrer 1946 e Roazon. Diwar-ze, e-neus kavet gwelloh Sonerion lida o 70 vloaz e 2016. Daoust hag o-defe bet mez oh anzao e oa bet kroget an traou e-pad ar brezel ?\n"Tamm ebed, a respont Andre Kefeleg. E-barz ar PNB e oa bet Polig eun nebeud miziou, eet e oa er-mêz p'e-noa gwelet penaoz e troe en traou. Pa oa bet greet prosez dezañ war-lerh ar brezel, Polig a oa bet gwalhet deuz toud an dra-ze. Ha paeroniet e oa bet gand pennou-braz ar Rezistañs evid disklêria statudou BAS. Med gwir eo, an ano a oa aze a-raog, se zo sklêr." N'eo nemed war-lerh ar brezel eo bet savet ar henta bagad, hini chiminoed Karaez, e 1947.\nMed perag ne hell ket ar glaskerien a labour war an istor mond da weled petra zo e diellou BAS ? "Me ive a garje a-walh gweled anezo !" eme prezidant Sonerion. Hervezañ, ne ouier ket re vad e peseurt stad emaint, goude beza bet dilojet meur a wech. Anzao a ra eo pase poent ober eun dra bennag ha prest eo da zigori an nor. Ar gwella tra 'vefe. Ar gwasa 'vefe rei da gredi, 75 vloaz war-lerh ar gomañsamant, e vefe c'hoant da guzad tra pe dra.\nAr bagadou oh en em gleved gand ar merkou\nEuz eun dra all e-neus bet fellet din komz gand Andre Kefeleg, pa lennan er hazetennou ema krog Sonerion da zina emgleviou gand merkou anavezet-mad dija : eun ti-bank (CMB), eur stal dillad (Armor Lux)… Sed em-eus goulennet digantañ krak-ha-berr daoust ha n’eus ket eur riskl en em werzfe ar bagadou d’ar merkou. "N’ouzon ket, emezañ, ha gwerzet 'vo ar bagadou, marteze ar bagadou a lako da werza… Marteze e sikouro eun tammig evid bruda ar vro, ha brud ar vro a zervij da doud an dud."\nAr pez a zo splann eo n’a ket war vrasaad an arhant o tond deuz an tu publik. Ar Rannvro ha lod departamantou a zikour atao. Hag ar Stad ? Sklêr eo prezidant BAS : "Hirio ne deu ket 1 € deom dre an DRAC, netra ebed, seh-korn. N’eo ket dre faot n’on-eus ket goullet : n'om ket eur skol vuzik reiz evid kaoud arhant publik, a lavarer deom, pa n'eus ket trawalh iñstrumañchou. Med n’om ket aze evid c’hoari piano !" (en eur c’hoarzin). […].\nAndre Kefeleg, prezidant Sonerion. Foto : FB.\nAn dud o heulia Kenstrivadeg ar bagadou euz ar henta rummad, en Oriant, e miz eost 2018, p'ema Kebrenn Alre o son. Foto : © Myriam Jegat.\nBagad Kap Kaval, e Kenstrivadeg ar bagadou euz ar henta rummad, en Oriant, e miz eost 2018. Foto : © Myriam Jegat.\nEvid lenn an oll bennadou a-uz\n(hag ar re all) war o hed\nPrenit 'ta niverenn 318 Brud Nevez : 10 € ar skwerenn war baper (keit ha ma vo deuz outo !) ha 5 € ar stumm niverel.\nDa houzoud penaoz kaoud anezi ha da beleh kas ho chekenn, kilka war Penaoz kaoud


Ur romant faltazi e brezhoneg embannet ar wech kentañ e 1944 gant Skrid ha Skeudenn, ha distrujet an hanter vrasañ dioutañ gant bombezennoù. Un embannadur all vo kaset da benn e 1949 gant ar BALB (Breuriezh Al Levrioù e Brezhoneg) met louedet eo bet ul lodenn vras ar wech-mañ... Ret e oa kaout kalon evit kenderc'hel ! Graet eo bet !\nAvel vat war an trede embannadur !\nAr c'hinnig zo bet savet gant Maodez Glandour e 1949 hag ar rakskrid gant Langleiz ec'h-unan. Troet eo bet ar romant e galleg e 1946 dindan an anv : L'ILE SOUS CLOCHE, embannet gant Aux portes du large hag e 1965 ha 1982 gant Denoel.\nUr plac'h yaouank aet he bag er mor e-kreiz ur gorventenn a zo taolet war un enezenn dianav, Enez ar Rod. Enni e vez o chom boudoù bev, tost-kar d'ar re spontusañ a vez gwelet hirio an deiz war skrammoù skinwel ar bed, ha krouadurioù ar Skiant ha n'eo ket atav skiant faltazi...\nDiskoulm ebet evit gellout distreiñ d'he bed orin ? Ne vo ket tra-walc'h gant he ferzhioù azasadurezh, hec'h ijin ha zoken he faltazi, ha koulskoude...\nAes da lenn, skrivet en ur yezh klasel ha displeget, ouzhpenn, e fin al levr, ar pozioù gwenedek ha n'int ket gwall anavezet.\nAr skrivagner :\nXavier de Langleiz 1906-1975, skrivagner hag arzour. E strollad ar Seiz breur e oa-eñ, strollad savet e amzer an Arts déco. gant René Creston (1924). Keit ha ma oa ar skrivagner o studial e skol an Arzoù-kaer e Pariz eo kroget da zeskiñ brezhoneg ha stumm gwenedek ar yezh pa zistroe da vro Wened. Brudet eo ul lodenn vat eus e oberennoù, da skouer Tristan hag Izold, Kanoù en noz, Romant ar roue Arzur, Ene al linennoù, h.a. Kenlabouret en deus gant kazetennoù arzel ha lennegel ivez. E dresadennoù, e livadurioù eo a zo kalz brudetoc'h c'hoazh.\nAn embanner :\nMouladurioù Hor Yezh renet gant Tereza Desbordes, o deus kaset war-raok al labour. Ul levr a 310 pajenn skeudennet kaer-meurbet gant tresadennoù an oberour.\nPriz al levr : 140 lur, 21,34 Euro. - Mouladurioù Hor Yezh, 1, Plasenn Charles Peguy - 29260 LESNEVEN.


Les Rois - Wikipedia\nLes Rois (Ar Rouaned) zo un danevell c'hallek gant ar skrivagner gall Guy de Maupassant e 1887.\nKentañ ma voe embannet a oa er gelaouenn Le Gaulois d'an 23 a viz Genver 1887.\nAdembannet e voe un nebeud mizioù goude, en Mae 1887, en dastumad Le Horla, gant an embanner parizian Paul Ollendorff.\nUn danevell eus brezel 1870.\nGenver 1887 - Les Rois, e Le Gaulois.\nMae 1887 - Les Rois, en dastumad Le Horla embannet gant Paul Ollendorff.\n1979 - Les Rois, e Maupassant, Contes et Nouvelles, levrenn II, skrid notennet gant Louis Forestier, Éditions Gallimard, Bibliothèque de la Pléiade.\nLes Rois, en dastumad Le Horla, hervez embannadur Ollendorf e 1895.\n↑ Maupassant, Contes et Nouvelles, tome II, notice de Louis Forestier (pp. 1567-1568), Éditions Gallimard, Bibliothèque de la Pléiade, 1979 (ISBN 978-2-07010-805-3)\nAdtapet diwar « https://br.wikipedia.org/w/index.php?title=Les_Rois&oldid=1805858 »\nKemmoù diwezhañ degaset d'ar bajenn-mañ d'an 16 Gwe 2018, da 10:15.


06/07/17--15:17: _Kemper : Bodad Lenn...\n12/02/17--00:45: _KEMPER : Kafedi Is...\n12/19/17--09:30: _Kemper : Gouel Nede...\n01/02/18--00:41: _Kemper : Kafedi Arm...\n06/07/17--15:17: Kemper : Bodad Lenn Ti ar Vro – Miz Even 2017\nDeuit da “Bodad Lenn” a vo dalc’het dimerc’her 14 a viz Even e Ti ar Vro Kemper da 8 eur goude koan evit kaozeal diwar-benn : “Barvouskenn ar roue Fortunatus” skrivet gant Amable Troude ha Gab Milin hag embannet gant Aber. ~~~~ Barvouskenn ar roue Fortunatus zo furm nevez ur sorbienn gozh deuet dimp dre […]\nThe post Kemper : Bodad Lenn Ti ar Vro – Miz Even 2017 appeared first on 7seizh.info.\n12/02/17--00:45: KEMPER : Kafedi Istor “Istor ar Bibl e brezhoneg” d’an 9 a viz Kerzu\nKemper, N’eus ket keit-se ez eus troidigezhioù eus ar Bibl e brezhoneg : an hini gentañ a zo gant «Reizher ar brezhoneg », Ar Gonideg, embannet e 1866, met n’eus hini ebet evit c’hoazh anavezet gant an Iliz katolik. Teir zroidigezh eus an Testamant Nevez disheñvel a implij an Iliz katolik hiziv an deiz, a verk […]\nThe post KEMPER : Kafedi Istor “Istor ar Bibl e brezhoneg” d’an 9 a viz Kerzu appeared first on 7seizh.info.\n12/19/17--09:30: Kemper : Gouel Nedeleg ar familhoù\nGouel Nedeleg ar familhoù, Ti ar Vro Kemper a ginnig deoc’h un devezh abadennoù e brezhoneg a vo aozet d’ar merc’her 27 a viz Kerzu, adalek 10eur 1/2 mintin, e Ti ar Vro Kemper. Mat eo an abadennoù evit tout ar familhoù. Tout an devezh a vo digoust ! Ar programm : * 10e1/2 mintin […]\nThe post Kemper : Gouel Nedeleg ar familhoù appeared first on 7seizh.info.\n01/02/18--00:41: Kemper : Kafedi Armerzh “Ar brezhoneg e bed an armerzh” (lusket gant Denez Pichon)\nKemper, D’ar Sadorn 13 a viz Genver 2017, 2e30 goude merenn, e tavarn ar Finnegans, 46 straed Aristide Briand, KEMPER N’eo ket stank ar studiadennoù diwar-benn implij ar brezhoneg e bed an armerzh. Kinniget eo deomp ar wech-mañ al lodenn gentañ eus ur studiadenn bizh war an danvez. Kinniget e vo deomp ur sell hollek war […]\nThe post Kemper : Kafedi Armerzh “Ar brezhoneg e bed an armerzh” (lusket gant Denez Pichon) appeared first on 7seizh.info.


I Diviz | Daskor\nKEROMAN, OLIER, FLOC’HED, SERVIJERIEN\nPa saver ar ridoz, ur mevel bennak a ehan da zresañ kador an Duk ha da gempenn ar sal.\nRenaod, ha c’hwi, Hug, ledit ar pallenn-mañ war bazennoù an tron, ha taolit evezh ma vo kaset ar bodekoù da sal ar fest. Da Olier o tont er sal dre an nor zehoù. Hag ’out distro, va mab ?\nYa, va zad. Dont a ran rak-eeun eus an iliz-veur. Prestik ec’h echuo al lidoù ; an dud a yoa o vont d’en em lakaat en hent, pa en deus an duk yaouank – Doue r’e vennigo ! – galvet ac’hanon en e gichen : den yaouank, emezañ, ur c’hannad a deu betek ennon evit lavaret din eo erru Yann, va eontr. Kae buan da’m zi, ha lavar da’z tad pourchas pep tra evit e zegemeret.\nAn duk Yann Dileve... ama !\nN’emañ ket c’hoazh, va zad ; met erru eo war hentoù an Normandi, rak ac’hano e teu. E vanniel hag armoù e soudarded a c’hellfe bezañ gwelet diwar gern an tour.\nPetra da lavaret eus ur seurt gweladenn, peogwir n’edot ket war-c’hed anezhañ ? N’ouzon ket peseurt abeg a c’hell degas amañ breur Richard a Vro-Saoz, ra vo Doue gant e ene ! Ar mevelien a y-a er-maez dre an tu-zehoù.\nVa zad, ha kambroù an duk Yann Dileve, prest ’int ?\nBez hon eus, a-benn bremañ, meur a hini prest a-walc’h d’hen degemeret. Ar floc’hed a y-a kuit dre an tu-kleiz. Lavar din ’ta, va mab, penaos eo tremenet lidoù ar gurunidigezh.\nA ! va zad, pebezh gouel kaer a zo bet ! Biskoazh ar bobl breizhad na ziskouezas muioc’h a c’hrad-vad nag a garantez da heritour kurunenn an duked, mab an aotroù Jafrez, hor mestr meurbet-karet ha bet keuziet-kenañ !\nMad a ra ar bobl karantezus-se. Soñj mat am eus penaos pa c’hanas hor priñs yaouank, ar vro a-bezh a ur vouezh a c’houlennas ma tougje an anv kaer a Arzhur, ha kement-se en despet da c’hoantuzioù fall Herri II a Vro-Saoz, e eontr.\nA zo gwir, va zead, Herri Bodbalan a oe ret dezhañ asantiñ da vennozh an holl. Meur a wech, e kanaouennoù ar varzhed, em eus klevet kont eus Arzhur-an-Daol-ront. Hervez ar re-mañ, ur wrac’h a bareas dezhañ e c’houlioù, hag e teu, goude meur a gañved, da zishualañ Breizh-Izel.\nGouelañ ’reomp c’hoazh hiriv da varv an dukez vat Konstañs. Nag a fouge oa enni gant he mab ! War he zremenvan he c’hleven o lavaret hag oc’h azlavaret da Lan a Zinan, mestr kelenner ar bugel : « Dalc’hit lec’h ac’hanon e-kichen va mab, hag evit kement-se, lezit a-gostez pep tra all... » Lavar din ’ta, Olier, penaos eo bet an ofis.\nGoude an aviel, e-pad ma laoske ar bobl youc’hadennoù a levenez, an aotroù arc’heskob a zo aet betek an aotroù duk, ha goude bezañ lakaet ar gurunenn war e benn, en deus e saludet betek teir gwech. Breizhiz eus o zu o deus youc’het : « Bevet Arzhur ! duk ar Vretoned ! Noel ! Noel ! da vab Jafrez ha Konstañs !... » Goude an oferenn, ar ganaouenn a drugarez a zo bet kanet gant ul levenez dispar. D’ar mare-se eo ’on bet degaset d’ho kaout.\nHag e welez, va mab, eo prest pep tra.\nLiens transversaux de livre pour I Diviz\n‹ ar Gurunidigezh


Pajenn:Almanak Breiz Izel (1872).djvu/30 - Wikimammenn\nPajenn:Almanak Breiz Izel (1872).djvu/30\nvinistr, ann duk Grammont, er Senat, hag ann otro Emil Olier en kambr ann deputeed, a deue da lâret penoz plijadur ho mestr a oa d’hon teurrel, hep dale pelloc’h, er brezel spontuz a ouzoc’h. Ann darnvuia eûz ar gambr, — pe ar majorité, evel ma ve lâret en gallek, — rag ann deputeed vad hanvet er bloaz 1869 na oant ket ann darnvuia pell a-c’hane ; — ann darnvuia euz ar gambr eta, evit plijout d’ann Impalaêr, a gavaz a oa mad ober ar brezel-ze, eneb c’hoant ar re ho defoa hanvet anezhe da vont da Baris evit difenn ho mad hag hini ar vro holl. Red eo lâret aman, en enor d’ann deputeed pere a oa eneb, pe ann Opposition, evel ma lârer en galleg penoz a rejont holl ho galloud evlt na vije ket disklêriet ar brezel d’ar Prus ; met allas ! na oent ket selaouet. Unan anezhe, — ann den fur, ann den honest, ann den brudet mad dre-holl pehini a zo brema penn-sturier, — en gallek Président, — ar Republik, ann otro Thiers, — a reaz dreist-holl he dever en de-se , hag he holl c’halloud evit pellaad diouzimp ar brezel hag ar waleurio spontuz a ve euz he heul. Lâret a eure, — e-touez kalz a dreo all, holl gwir, — penoz na oamp ket prest, hag, a hent-all, a vije ann Urop holl a eneb d’imp, mar vijemp diskiant a-walc’h da disklêria ar brezel. Epad diou pe der heur, evit-han da veza koz kaer, e talc’haz penn da ur bagad tud pere a grie war-n-han hag a diskoueze d’ezhan o daoudorn serret, evel tud ho defe kollet ho skiant vad. Met hen na grene ket ha n’hen defoa ket aoun, rag evit mad he vro e komze, ha he vro a vezo anaoudeg en he gever, da vikenn.\nHag eiz de goude-se, pa em dastumaz ar rujumantjo el lec’hiou ma oa lâret d’ezhe, n’ho defoa na bidonou, na dillad, na fuzuliou mad, na kalz a dreo all a bere ez oa ar brasa ezomm. Pemzek de divezatoc’h, bars ann emgannou (batailles) kenta, un niver braz a ganonou a oa rèd d’ezhe paoues da denna, dre n’ho defoa ken na poultr na boulodou. Ar soudarded ive na oa ket awalc’h anezhe, pell a-c’hane. Ar plebiscit, evel am eûz lâret huelloc’h, hen defoa diskouezet penoz na oa ket ann niver dleet a soudarded er rujumantjou : war ann tri c’hant mill den a oa dastumet indann ann armou, war dro nao ugent mill a oa dastumet war harzou (frontières) ar rouanteles en deiziou diweza a viz gouere. Ar Prus, hi, o tastum holl nerziou ann Allmagn, a defoa war droad ur million a dud, da lâret\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/30&oldid=118966 »


Diwan - Priziadenn barregezhioù skolidi CM2\nDegemer > Etablissements > Ul live brezhoneg a feson gant skolidi CM2 Diwan bet priziet gant akademiezh Roazhon\nUl live brezhoneg a feson gant skolidi CM2 Diwan bet priziet gant akademiezh Roazhon\nGant 98% eus skolidi klas 5 Diwan vez tizhet live barregezh A2 e brezhoneg hervez ur briziadenn kaset da benn gant rektorelezh Roazhon.\nAbalamour da Emglev ispisial evit treuzkas yezhoù Breizh a c’houlenn « e tizhfe 90% eus skolidi klas 5 hentennoù divyezhek live A2 e 2020 », priziet int bet skolidi klas 5 Diwan ha reoù ar c’hlasoù divyezhek publik ha prevez en nevez-amzer 2017. Disoc’hoù ar briziadenn-mañ a zo bet kinniget gant servijoù rektorelezh Roazhon e-pad emvod Kuzul-akademiezh ar yezhoù-rannvro dalc’het d’ar 7 a viz Gouere.\nEn tu all d’ar pal !\nEn holl, 814 bugel klas 5 a zo bet priziet : 185 e klasoù Diwan (war 227 a oa e klas 5 ar bloavezh-se), 305 e klasoù publik ha 324 e klasoù katolik. « Gant un disoc’h hollek a 79,4% eus skolidi klas 5 bet tizhet ganto al live A2, tost eo live mestroniañ ar brezhoneg eus ar palioù lakaet gant an Emglev ispisial, a skriv ar rektorelezh. E-barzh an disoc’h hollek-se, diforc’hioù bras a vez merket etre an deskadurezh divyezhek parded (74% tizhet) hag an deskadurezh dre soubidigezh (98% tizhet). An diforc’h-se a lak war wel eo dija tizhet, ha zoken tremenet, pal an emglev gant skolidi Diwan. »\nLaouen oa merourien ha merourezed Diwan o tegemer an disoc’hoù-se e-pad emvod ar c’huzul merañ bodet e Karaez d’an 8 a viz Gwengolo 2018. « Lakaat a ra splann ar briziadenn-se pegen brav eo labour ar skipailhoù pedagogel ha pegen efedus eo an deskadurezh dre soubidigezh evit stummañ bugale divyezhek, eme Stéphanie Stoll, prezidantez Diwan. Bremañ e c’hortozomp disoc’hioù ar priziadennoù sevenet gant skolidi trede klas ha klas termen e-pad nevez-amzer 2018. A-benn ar fin, esperañs zo ganimp e vo merket ar berzh-se gant ar galloudoù foran hag e vefomp selaouet gant ar gouarnamant evit ma vefe anavezet gwelloc’h hor c’hefridi servij publik. »\nFramm europat boutin dave evit ar yezhoù a zo un ostilh evit priziañ ar barregezhioù yezh, savet gant Kuzul Europa hag implijet en ur daou-ugent bro bennak er c’hevandir. Implijet vez gant ministerezh an Deskadurezh evit kelenn ar yezhoù bev en eil derez ; framm an Diplom Barregezh war ar Yezh eo ivez evit ar brezhoneg.\nPriziadenn barregezhioù skolidi an hentennoù divyezhek\nGerioù-alc'hwez stag : kentañ derez priziadenn brezhoneg soubidigezh divyezhegezh Deskadurezh Stad


Skinwel niverel douarel - Wikipedia\nSkinwel niverel douarel\nUr reizhiad skignañ niverel eo ar skinwel niverek douarel (berraet e SND), implijout a ra ar reoladoù DVB-T, ISDB hag ATSC ha skignet e vez war bandennoù miret evit ar skinwel VHF-III / UHF-V implijet dija evit skignañ ar chadennoù hertzel peusheñvel.\nGant ar reolenn DVB-T eo kodet ar skeudennoù hervez ar reolad MPEG-2 (e MPEG-4 AVC evit an SND paeüs e Bro-C'hall). E-giz-se eo bravoc'h ar skeudennoù ha dreist-holl ar son (son Dolby 5.1, skeudenn 16/9, son e yezh orin hag eilmouezhiet...), ha lieskementet eo an niver a chadennoù: evit gwir e c'heller lakaat da dremen 6 chadenn voutin war ur ganol hepken e MPEG-2 ha div pe deir gwech muioc'h e MPEG-4 AVC.\nAr gounid brasañ evit an arvesterien eo degemer chadennoù skinwel niverel gant ur stign rastell voutin. N'eus ket ezhomm cheñch ar skinweler nag ar rastell UHF evit degemer an SND. Ret eo prenañ ur voestig terminal DVB-T evit treiñ an arouezioù niverel da arouezioù peusheñvel hag evit cheñch ar chadenn gant ar pellurzhier.\nAdtapet diwar « https://br.wikipedia.org/w/index.php?title=Skinwel_niverel_douarel&oldid=1815110 »\nDernière modification le 14 Kzu 2018, à 01:43


Kentigern (sant) - Wikipedia\n(Adkaset eus Mungo)\nBurzhudoù Kentigern a zo war skoed kêr Glasc'ho\nKentigern, anavezetoc'h e Bro-Skos evel Mungo, a oa ur sant brezhon e rouantelezh vrezhon Strat Clut, en Hanternoz kozh, er VIvet kantved. Anvet e oa Cantigernus e latin ivez, ha Cyndeyrn Garthwys a vez graet anezhañ e kembraeg. Gantañ e voe krouet kêr hag eskopti Glasc'ho.\n3 E vuhez hervez ar vojenn\n6 En deskadurezh\n7 Menegoù el lennegezh\nSavet eo e anv Kentigern diwar ar gwriziennoù "kent" ha "tigern", da lavarout eo "kentañ tiern". Evit 'Garthwys' avat n'haller ket displegañ. Un anv brezhoneg (pe predeneg) eo Mungo ivez, eus my-nghu (mo-chohe e gouezeleg), da lavarout eo 'karedig'. E Bromfield, Cumbria ez eus un iliz kozh en e anv, evel un toullad all en hanternoz Cumbria a vremañ.\nUr buhezskrid a voe savet dezhañ gant ar manac'h Jocelin of Furness war-dro 1185. Lavarout a ra ar manac'h ec'h adskrivas ar vuhez diwar ur vojenn eus Glasc'ho hag un dihell gozh e gouezeleg.\nE vuhez hervez ar vojenn[kemmañ | kemmañ ar vammenn]\nMamm Mungo, Thenaw hec'h anv, anavezet ivez evel Santez Thaney, a oa merc'h d'ar roue brezhon Lot, pe Lleuddun (Leudonus e latin), a renas e kornad Haddington, e Bro-Skos hiziv, met e rouantelezh Gododdin da neuze, en Hanternoz Kozh Brezhoned Enez Vreizh.\nLubanet e vije bet gant Owain mab Urien, mab roue Rheged, ha brazezet gantañ, hervez an dornskrid er British Library. Droug a savas en he zad a daolas e verc'h diwar-lein mogerioù e gastell e Traprain Law. Ne voe ket lazhet avat, ha dilezet e voe en ur vagig (coracle) a gasas anezhi a-hed ar stêr Forth betek Culross e Fife. Eno e voe ganet Mungo vihan.\nDesavet e voe Mungo gant Sant Serf a oa oc'h avielañ ar Bikted er rannvro-se. Serf an hini a roas dezhañ e anv moumoun, Mungo. Pa voe pemp bloaz warn-ugent e krogas Mungo da avielañ war lez ar stêr Clyde, e-lec'h ma vo savet kêr Glasc'ho.\nDegouezhet e oa ar relijion gristen er vro gant Sant Ninian. Diskibion en doe, hag aozet e voe e velegiñ gant un eskob iwerzhonat. Sevl a reas e iliz e kember ar stêr Clyde hag ar Molendinar Burn, e-lec'h m'emañ an iliz-veur grennamzerel hiziv. E-pad trizek vloaz e labouras er c'hornad, treut ar peuriñ gantañ, toenn ul lochig hepken a-us d'e benn, hogen diskibion e-leizh dezhañ, goude gwelout e skouer ha selaou e gomzoù.\nEn amzer-se e oa enebiezh ruz e Strat Clut ouzh ar gristenien, hag ur roue Morken a reas da Mungo kuitaat ar vro, ha mont da repuiñ da Gembre. Trement a reas dre Cumbria (pe Rheged?) ha mont da-gaout Dewi, da d-Tyddewi ma chomas ur pennad. Ac'haleno ez eas war-zu an hanternoz betek Rouantelezh Gwynedd ma tiazezas iliz-veur Sant Asaph e Llanelwy.\nPrest e oa da vont da Roma d'ober un dro-birc'hirinañ, met kemm a oa e Strat Clut, ur roue nevez a oa Rhydderch Hael, ha pediñ a rae Kentigern da zistreiñ. Mont a reas eta, goude envel Asaph da eskob Llanelwy en e lec'h.\nE-pad un toullad bloavezhioù edo kador eskob Mungo e Hoddom en Dumfriesshire, hag ac'haleno ec'h avielas distrig Galloway. Distreiñ a reas da Glasgow ma vodas kalzig a dud, hag anavezet oant evel Clas-gu (hag a dalv kement ha 'tiegezh karet'). Tostik aleno, e Kilmacolm, e voe gweladennet gant Sant Columba, a oa e Strathtay da neuze. An daou sant a en em vriatas, a reas kaoz hir, hag a eskemmas o bizhier-eskibien Pa voe deuet kozh e oa kabac'h Mungo hag e c'hroñj a ranke bezañ dalc'hetgant un tamm lien. Hervez a voe kontet e varvas a-greiz kibellat d'an 13 a viz Genver.\nBurzhudoù[kemmañ | kemmañ ar vammenn]\nHervez 'Buhez Sant Mungo' e reas pevar burzhud e Glasc'ho. Sed a vez lavaret evit derc'hel soñj anezho:\nSed an evn ha nepred ne nijas\nSed ar wezenn ha nepred ne greskas\nSed ar c'hloc'h ha nepred ne sonas\nSed ar pesk ha nepred ne neuias\nDave a ra ar gwerzennoù d'an darvoudoù-mañ:\nAn evn — Mungo a roas buhez en-dro da boc'hruzig Sant Serf, a oa bet lazhet gant bugale all eus e glas evit ma vije tamallet da Gentigern.\nAr wezenn — Mungo a oa bet fiziet ennañ diwall an tan e manati Sant Serf. Menel a reas kousket ha mervel a reas an tan. Kemer a reas brankoù eus ur wezenn ha c'hwezhañ an tan.\nAr c'hloc'h — Mungo a vije bet e Roma ha degaset ur c'hloc'h ac'haleno gantañ. A-hervez e vije bet implijet en oferinier hag obidoù.\nWar vez Mungo eo bet savet iliz-veur Glasc'ho. Betek ar C'hempenn Relijiel e terede pirc'hirined da bediñ ar sant, a oa e relegoù er c'hev-iliz.\nMungo, pe Kentigern, zo anv div skol en Auckland, e Zeland Nevez.\nSaint Kentigern College, e karter Pakuranga,\nSaint Kentigern School, e karter Remuera\nJ.K. Rowling a ra anv eus ur St Mungo's Hospital evit ar c'hleñvedoù hud e levrioù Harry Potter, un arouez eus hec'h orin skos.\nD. O. Hunter-Blair. (1910). Catholic Encyclopedia: St. Kentigern.\nThe Catholic Encyclopedia - St. Kentigern (Mungo)\nSellet er Wikimammenn : Kentigern.\nSaint Kentigern School and College\nEarly British Kingdoms: St. Kentigern\nAdtapet diwar « https://br.wikipedia.org/w/index.php?title=Kentigern_(sant)&oldid=1824037 »


Kinnig OpenOffice.org 2.4.1 e brezhoneg\nAmañ emañ OpenOffice.org 2.4 e brezhoneg !\nD’ar c’hwec’h a viz Genver 2008,\nOpenOffice.org 2.0 a zo un heuliad meziantoù burevek a oa gortozet abaoe daou vloaz, dre ar bed a-bezh, gant hiniennoù, gouarnamantoù ha kevredadoù. Aes eo ober gant OpenOffice.org 2.0 ha mont a ra en-dro gant an heuliadoù burevek pouezusañ. Gantañ emañ holl c’halloudegezhioù ar meziantoù digor o zarzh. Ouzhpenn ur mollad stlennvon nevez ha barregezhioù XML araokaet e skor OpenOffice.org ar mentrezh skoueriekaet etrebroadel OpenDocument a zo bet degemeret evel teul burevek dre ziouer gant meur a vro, ha gant Stad Massassuchets en Amerika. Muioc’h c’hoazh eget forzh peseurt heuliad meziantoù all e ro OpenOffice.org an ostilhoù d’an dud dre ar bed a-bezh evit bezañ izili emouestlet hag oberiant eus o c’humuniezh.\nOpenOffice.org zo bet troet e 36 yezh, ar brezhoneg en o zouez, ha muioc’h c’hoazh a zo da zont. Barrek eo da vont en-dro gant Windows, Linux, Solaris, Mac OS X (X11) ha meur a savenn all. Gant OpenOffice.org eo echu gant an diforc’hidigezh etre ar meziantoù hag an digenvezder ; ha ledanaat a ra, en un doare digredus, an dachenn labour. Ouzhpenn-se, dre ma skor ar mentrezh OpenDocument, savet gant an aozadur skoueriekaat OASIS, n’eus ket da gaout aon, gant OpenOffice.org, rak bezañ bac’het gant ar werzhourien pe rak an diamzeriñ mentrezh. Gallout a ra ar mentrezh OpenDocument bezañ implijet gant ne vern pe arload burev, ha reiñ a ra tu da welout, da embann ha da voullañ teulioù evit ar remziadoù da zont.\nOpenOffice.org 2.x a zegas spi d’an armerzhioù bihan, dre ma c’hellont bremañ kaout un hollad meziantoù burevek en o yezh hag a zegouezh mat gant o ezhommoù ha gant o barregezhioù arc’hant. Dieupoc’h e vint neuze diouzh interestoù ar werzherien meziantoù perc’henn.\nOpenOffice.org zo o vont da vezañ an heuliad meziantoù burev brudetañ a zo bet gwelet biskoazh er bed a-bezh ; reiñ a ra tu d’an implijourien, gant diogelroez ha dre zibab, da gemer perzh en unan eus ar strivadegoù brasañ gwelet biskoazh gant kumuniezh ar Genrouedad. « Evel ezel eus ar gumuniezh-se e fell din kas ma gourc’hemennoù gwellañ deoc’h », Jonathan Schwartz, Kadoriad Penn Rener Sun Microsystems.\nSavet gant ur gumuniezh enni Sun Microsystems, ar skoazeller arc’hant hag ar c’heveler pennañ, Novell, Red Hat, Debian, Prolypon, Intel, kement ha tud dizalc’h, goulevourien, troerien, skridaozerien hag arwerzhourien anezho, OpenOffice.org 2.0 a ziskouez berzh, emroüsted, ha barregezh Kumuniezh ar meziantoù digor o zarzh.\nBremañ emañ Kêr Vienna e-touez ar gumuniezh-se. Kroget he deus da zasparzhañ OpenOffice.org en he burevioù. « Laouen omp gant arc’hwelerezh ha perzhded ar meziant OpenOffice.org. Spi hon eus e vo OpenOffice.org e-kerz an holl implijourien zo war hon 18000 post labour », Brigitte Lutz, Kêr Vienna.\nLouis Suárez-Potts, Rener Kumuniezh OpenOffice.org, a zispleg eo « OpenOffice.org 2.0 an disoc’h eus un argerzh kenlabour oc’h emplegañ miliadoù a dud a labour e nouspet yezh warn-ugent dre ar bed a-bezh. Diskouez a ra splann ez eo barrek an « Open Source » da genderc’hiñ meziantoù uhel o ferzhded hag e c’hell gwarantiñ ez int stabil, aes da implijout hag asur, dres ar pezh a c’hortoz an implijerien digant o meziantoù burevek. ».\nOuzhpenn ar mentrezh OpenDocument, an etrefas implijour zo bet adtreset hag ur mollad stlennvon nevez zo kinniget gant OpenOffice.org 2.0. Gwellaet eo bet ar skor PDF, araokaet ar mollad taolenner, klokaet enframmadur ar burev ha meur a elfenn all c’hoazh zo bet gwellaet, da dennañ splet eus e varregezhioù XML araokaet, evel e amparted da grouiñ, da embann ha da implijout XForms en un doare aes.\nGant harp ur mell labour 10 mizvezh sevenet gant tri den a youl vat e c’heller kaout hiziv an heuliad OpenOffice.org 2.0 e brezhoneg ivez. Diouzhtu e c’hell bezañ pellgarget an aozerezh 2.0 ofisiel war lec’hienn An Drouizig, http://www.drouizig.org hag a-benn nebeut amzer, gant skoazell ar Rannvro Breizh, e vo dasparzhet an aozerezh adlennet 2.0.1 war CDROM, evit ar skolioù da gentañ-penn hag ar vrezhonegerien dre vras war-lerc’h.\nEvit kaout muioc’h a ditouroù diwar-benn OpenOffice.org, kit da lenn ar c’hemennadennoù e saozneg war ar bajenn-mañ.\nGant hor gwellañ gourc’hemennoù,\nLevrlennadur – Implijet eo bet al levrioù-mañ evit an droidigezh vrezhonek :\n« Geriadur Brezhoneg », An Here.\n« Geriadur ar Stlenneg », Guy Étienne, Preder. (gw. http://www.preder.net).\n« Geriadur an Armerzh », Yann-Baol an Noalleg, Preder.\n« Geriadur ar Jedoniezh », Yann-Baol an Noalleg, Preder.\nPellgargañ OpenOffice.org 2.x e brezhoneg\nEvit deskiñ penaos kempenn mat hag implijout un tammig an difazier brezhonek dindan OpenOffice.org\nPellgargit ha stailhit WebEx Recorder and Player amañ (skañv ha digoust eo !).\nPellgargit ar restr demo amañ, klikit warni evit lañsañ an demo.\n3.1 - D'an 28 a viz C’hwevrer 2009 - pellgargañ an aozadur «3.1 DEV37 - Turiaw ar Menteg », kentañ savadenn war ar renk da vezañ stampilhet 3.1 ofisiel.\n2.4.1 - D'an 20 a viz Mezheven 2008 - pellgargañ an aozadur «2.4.1 m17 - Gregor Rostren », seitekvet savadenn war ar renk da vezañ stampilhet 2.4.1 ofisiel.\n2.4 - D'an 18 a viz Meurzh 2008 - pellgargañ an aozadur «2.4 m12 - Emile Ernault », daouzekvet savadenn war ar renk da vezañ stampilhet 2.4 ofisiel.\n2.3.1 - D'an 8 a viz Du 2007 - pellgargañ an aozadur «2.3.1 m8 - Job er Bayon », eizhvet savadenn war ar renk da vezañ stampilhet 2.3.1 ofisiel.\n2.3 - D'an 19 a viz Here 2007 - pellgargañ an aozadur «2.3 m7 - Yann-Bêr Kalloc’h », seizhvet savadenn war ar renk da vezañ stampilhet 2.3 ofisiel.\n2.2.1 - D'an 2 a viz Mezheven 2007 - pellgargañ an aozadur «2.2.1 m18 - Pêr Trepos », triwec'hvet savadenn war ar renk da vezañ stampilhet 2.2.1 ofisiel.\n2.2 - D'an 24 a viz Meurzh 2007 - pellgargañ an aozadur «2.2 m14 - Sten Kidna », pevarzekvet savadenn war ar renk da vezañ stampilhet 2.2 ofisiel.\n2.1 - D'an 3 a viz Kerzu 2006 - pellgargañ an aozadur «2.1 m6 - Yann ab Gwilherm Lemenig », c’hwec’hvet savadenn war ar renk da vezañ stampilhet 2.1 ofisiel.\n2.0.4 - D'an 29 a viz Gwengolo 2006 - pellgargañ an aozadur « 2.0.4 m5 - Erwan Berthou », pempvet savadenn war ar renk da vezañ stampilhet 2.0.4 ofisiel.\n2.0.3 - D'an 28 a viz Mezheven 2006 - pellgargañ an aozadur « 2.0.3 m7 - Taldir Jaffrenou », seizhvet savadenn war ar renk da vezañ stampilhet 2.0.3 ofisiel.\n2.0.2 - D'an 28 a viz C'hwevrer 2006 - pellgargañ an aozadur « 2.0.2 m5 - P.J. Helias », pempvet savadenn war ar renk da vezañ stampilhet 2.0.2 ofisiel.\n2.0.1 - D'an 18 a viz Kerzu 2005 - pellgargañ an aozadur « 2.0.1 m5 - P. Le Goff », pempvet savadenn war ar renk da vezañ stampilhet 2.0.1 ofisiel.\n2.0 - D'an 17 a viz Here 2005 - pellgargañ an aozadur « 2.0 ofisiel - J.F Le Gonidec ».


Sened roman - Wikipedia\nAr Sened roman zo unan eus ensavadurioù hirañ ha levezonusañ istor Henroma. Bodadeg ar familhoù a-renk senedel an hini eo, e-karg eus buhez relijiel, lezennel, arc'hantel hag eus politikerezh diavaez ar gêr. E berzh er politikerezh roman a oa cheñchet avat a-hed an istor hag en e vrasañ e oa bet da vare ar Republik roman.\nDindan ar vonarkiezh e oa ur vodadeg a roe alioù d'ar rouaned. Daoust ma oa bet skarzhet ar roue diwezhañ Lucius Tarquinius Superbus e -509 e oa chomet ar Sened e plas. Gwan e oa e penn-kentañ ar Republik tra ma oa ar brasañ eus ar galloudoù gant an dud e-karg, met tamm-ha-tamm, a-feur ma troed eus ar vonarkiezh d'an ensavadurioù republikan e oa kaset war-raok galloud ar Sened war ar vagistrated. Gwanaet e oa e c'halloudoù adarre goude reformoù ar Graccii. Dalc'het e voe memes tra da vare an Impalaeriezh roman, ha kemer a ra galloudoù ouzhpenn e-pad ar Priñsipat zoken, goude m'eo kollet e zizalc'hidigezh politikel. Dindan beli an Impalaer emañ ha koll a ra e lorc'hañs tamm-ha-tamm, dreist-holl adalek an IIIe kantved.\nReformoù Diokletianus a lamas holl c'halloudoù politikel ar Sened ha buan e teuas da vezañ par d'ur vodadeg-kêr, heñvel ouzh hini kêrioù all, dreist-holl pa oa kresket galloud Kergustentin adalek 330 e-lec'h ma voe krouet ur sened all gant Kustentin. Ur wezh echu gant an Impalaeriezh roman er c'hornôg er IVe kantved e chom ar Sened ur vodadeg-kêr dindan ren ar Varbared a-raok bezañ dilezet e penn-kentañ ar VIvet kantved.\nAdtapet diwar « https://br.wikipedia.org/w/index.php?title=Sened_roman&oldid=1979385 »\nKemm diwezhañ d'an 10 Meu 2022 da 12:04\nKemmoù diwezhañ degaset d'ar bajenn-mañ d'an 10 Meu 2022, da 12:04.


Stumm eus an 12 Gwe 2014 da 09:20\nStumm eus an 12 Gwe 2014 da 08:24 (kemmañ)\nStumm eus an 12 Gwe 2014 da 09:20 (kemmañ) (dizober)\nMab e oa da [[Ec'hidna]], dezhi dremm ur vaouez ha korf un naer, ha da d[[Tifon]], un euzhvil all hag a dufe tan hag a rae aon d'an doueed zoken. Un toullad breudeur ha c'hoarezed en devadevoa, ken euzhus all, evel [[Ortos]], ki daoubennek an Ifernioù, [[naer-zour Lerna]], [[Leon Nemea]] ha [[C'himera]].\nAn toull da vont er bed-se a gavas neuze e [[Taenarum]], ha skoazell en doe digant [[Atena]] da vont e-barzh da gentañ, digant [[Hermes]] da vont er-maez goude. Gant skoazell [[Hestia]] ez eas hebiou da [[C'haron]]. Dieubiñ a reas [[Teseüs]], met ne deuas ket a-benn da dennañ [[Pirithoos]] ac'hano. An daou-se a oa bet tapet gant Hades, ha dre un taol-hud bennak e oant bet staget ouzh ur bank evel pinijenn penegwir o devoa klasket skrapañ Persefone : ken kreñv e oa an huderezh-se, pa voe distaget gant Herakles, ma chomas peget ouzh ar bank tammoù zo eus divvorzhed Teseüs, ha se zo kaoz eec'h anavezer e ziskennidi diouzh o divvorzhed treut.\nEn em gavout a reas Herakles gant Hades ha goulenn digantañ aotre da gas kerberos'''Kerberos''' gantañ war an douar, ha Hades da reiñ e asant gant ma teuje an haroz a-benn da vestroniañ ar c'hi hep kemer arm ebet. Hag a-benn e teuas. Gwaskañ a reas al loen ken e teuas da vezañ ki bihan, e zougen war e chouk, e sachaénsachañ e-maez an ifernioù, dre kevgev ar pelopponezPelopponez. E gas a reas da Euristeüs, ha ken spontet e voe ar roue ma c'houlennas ouzh heraklesHerakles e gas en-dro dindan an douar.\nPa dremenjont dre MikenaivMikenai e kouezhas takennoù eus e halv pistrius war un toullad plantennoù, ma servijont hiriv d'ar sorserezed da ober huderezh du.\nAdtapet diwar « https://br.wikipedia.org/wiki/Dibar:MobileDiff/1591384 »


Kollet he deus Jennyfer Skouarneg tost un drederenn deus he froduadur avaloù-sistr ar bloaz-mañ © Maxppp - DR\nEmberr er c’heleier e reomp anv deus video nevez L214, deus kartenn an Tro-Bro-C’hall ha deus ar broduerien sistr.\nSkignet ez eus bet ur video nevez gant L 214\nEno e weler leueoù en ur greizenn evit dasparzhañ anezho a-raok mont d’al lazhdi, ha skeudennoù all e tri atan disheñvel. Gwelet ‘vez jestloù feulz deus perzh an implijidi evit al loened. Klevet ‘vez ivez testeni un den en defe labouret eno. N’eo ket bet souezhet bras Michel ar C’hraz, saver saout e Rieg, en ur sellet ouzh ar video…\nEmbannet eo bet kartenn ofisiel Tro Bro-C’hall 2020\nHa ne dremeno ket ar redadeg e Breizh. Dipitus eo evit lod deus ar vreizhiz. Evit lod-all, evel Rolland Keroulas, e vo un doare da zizoloiñ lec’hioù nevez.\nNe vo ket dastumet kalz a avaloù-sistr ar bloaz-mañ\nAbaoe tri bloaz bremañ ez a falloc’h-fallañ an traoù, hervez an UNICID, Unvaniezh Broadel ar Broduerien Sistr. Yen-kenañ eo bet an nevez amzer ar bloaz-mañ, eme Jennyfer Skouarneg, produerez sistr e Terrug, ha baradoù avel a zo bet e miz Eost.


Patrom:Degemer/Keleier ar Wiki - Wikipedia\nPatrom:Degemer/Keleier ar Wiki\nWar gresk e talc’h ar Wikipedia brezhonek da vont, goustad, ha tremen 68 700 pennad zo bremañ. Er 81vet renk emaomp e-touez ar raktresoù Wikipedia , evit an niver a bennadoù, etre an telugu hag an tagalog. Evit gouzout hiroc'h : An Deizlevr.\nE renkadur an holloueziadurioù hervez danvez ar pennadoù emaomp bremañ en 78vet plas , etre ar islandeg hag ar yiddish. Ne labouromp ket a-walc'h da wellaat ar pennadoù a zo bet boulc'het, hag un toullad pennadoù diazez a vank c’hoazh d’hor Wiki-ni , evel buhezegezh pe vaksin ha meur a hini all c'hoazh. Taolit ur sell ouzh roll ar pennadoù a ra diouer d’ar Wiki-mañ. Gallout a ra pep hini ac’hanomp klask sevel ar pennadoù a vank dimp. Mankout a ra dimp ivez pennadoù hir (n'hon eus nemet 27 evit ar mare).\nAdtapet diwar « https://br.wikipedia.org/w/index.php?title=Patrom:Degemer/Keleier_ar_Wiki&oldid=1886507 »\nKemmoù diwezhañ degaset d'ar bajenn-mañ d'an 16 Her 2020, da 14:35.


Pebezh buhez ki - Roman, poésie, littérature, écrits - Herve Lossec, Nono, Herve Jaouen, Skol Vreizh\n> Livres en breton >Roman, poésie, littérature, écrits>PEBEZH BUHEZ KI !\nSetu amañ istor ur c'hi speredek, hanter-vreizhat hanter-iwerzhonat, a respont a-wechoù d'e anv : Farel.\nHa yav, gant an hent, evit ober tro ar bed.\nHag-eñv e teuio en-dro d'ar gêr, yac'h ha dibistik ?\nPinvidik eo kontadenn Hervé Jaouen. N'eo ket bet diaes da Nono, an tresour brudet, reiñ buhez d'ar c'hi foeter-bro.\nTroet e brezhoneg gant Hervé Lossec\nHERVE LOSSEC NONO HERVE JAOUEN


Ur stourm nevez evit kaout un emoji gwenn ha du\nmardi 12 juin 2018 à 18:20 Par Pauline Kerscaven, France Bleu Breizh Izel\nKenderc'hel a ra stourm ar gevredigezh Pik BZH evit kaout un emoji "banniel Breizh". Meur a intrudu a zo war ar stern, evel ur sinadeg war internet.\nFellout a ra d'ar gevredigezh Pik BZH kaout un emoji "banniel Breizh". - Pik BZH\nPeur en do Breizh e emoji war hezoug pe war Internet ? Un emoji zo un dresadenn vihan, kaset dre gemenadennoù elektronek e-giz m'o deus dija Bro Skos, Bro Saoz pe c'hoazh Bro Gembre.\nUr bloaz'zo e oa erruet banniel Breizh en eil blas, da vare ar genstrivadeg emoji, ar World emoji awards.\nGoude-se 'n eus klasket ar gevredigezh Pik BZH goulenn digant Unicode, an embregerezh a sav an emojioù, sevel un dresadenn "banniel Breizh". Met nac'het e oa bet. Ne fell ket d'ar Gafa, ar rouedadoù brasañ evel Google, Amazon pe Facebook krouiñ un emoji evit Breizh.\nUr sinadeg nevez war ul lec'hienn nevez\nMennet eo izili Pik BZH mont pelloc'h. "Lañset hon eus ur sinadeg war internet evit diskouez da dud Google pe tud eus ar Gafa ez eus ur c'hoant bras gant ar Vretoned da welet o banniel war internet, war ar rouedadoù sokial", a zispleg Christian Demeuré Vallé, sekretour ar gevredigezh. Un teuliad a vo savet en-dro ha kinniget da Unicode e miz Gwengolo.\nSetu an emoji "gwenn ha du". - Pik BZH\n"A-raok an dra-se e vo c'hoazh ur genstrivadeg evit kinnig d'an dud peseurt emoji o deus c'hoant gwelet a-benn bloaz war internet", a gendalc'h paotr Pik BZH. Adalek miz Gouere e vo tu votiñ.\nMont e-darempred gant Google\nUr sizhun-zo eo bet digoret ur burev e Roazhon gant Google. "Desket hon eus an dra-se ha neuze klasket hon eus sachañ evezh tud Google evit kenlabourat asambles. C'hoant hon eus brudañ Breizh hag ar bed niverel. Spi hon eus e vezimp klevet gant an Amerikaned, dre sikour Google e Roazhon !"\nCulture – Loisirs E BREZHONEG | Logunec'h skrivet Loguneÿ, ul lizherenn dic'hortoz war ur pannel-hent


Pajenn:Crocq - Eur zachad marvailhou.djvu/202 - Wikimammenn\nPajenn:Crocq - Eur zachad marvailhou.djvu/202\nN’eus forz ! e oa o vont da zacha e dreid gantan ac’hano, rak evit dek skoed en doa gwerzet, an noz a-raok, da Varianna an hostizez, ar maner hag e stalikerez. Ho ! stalikerez eur paotr yaouank koz a bilhaouer n’eo ket pounner ! Tregont lur kennebeud !\n— Da belec’h ? emezan koulskoude, piou ’oar dare ? Gwelet a rin, met en hent ez an. Abaoe m’eo eat va mignon Yann Bilh da zizec’ha e eskern da Bark Botorel , en eur zelaou ar gwriziou o kreski, abaoe n’emaoun ket mat e-barz va c’hroc’hen, tamm foeltr ebet !… Gwir eo, daouzek vloaz a vo da bardon Gouesnou, abaoe ma oamp hon daou o pilhaoua, o vrocha an hevelep laou, kouls lavaret ! Mat ! maro eo Yann Bilh, miz ’zo bet, hag abaoe e kavan re bounner va zac’h, re louz ar vicher, hag a-dreist holl re frank va lochenn evidon va-unan ! Ha neuze, evit ar zaoud eo mat beza staget da beuri ! Met eur pilhaouer, hennez n’eus ket c’hoaz kavet, e ti bras Boulard e Brest, chadenn na nask d’e zerc’hel. Ya, ya, mont a ran en henchou ; gwasa ma kavin a vo an diouer eus va mignon Yann Bilh.\n— Gwir eo avat : en em glevout mat a reac’h. Morse etrezoc’h na ger bihan na ger bras ! E-giz breudeur en em glevac’h, gwelloc’h zoken ! Daou goz pilhaouer koz ! N’ouzoun, ket, met abalamour d’ar voazamant d’ho kwelet an eil gant egile, e kaven kalz a henveledigez etrezoc’h ; hevelep torgenn war ho kein kroummet, hevelep baro broc’h louet !\n— Henveledigez pilhaouerien ! eme Laou Druilh, leun e zaoulagad a levenez.\n↑ Hano poblek Bered vras Brest.\nAdtapet diwar « https://br.wikisource.org/w/index.php?title=Pajenn:Crocq_-_Eur_zachad_marvailhou.djvu/202&oldid=124077 »


Tour-tan Sant-Pêr - Wikipedia\nLec'hiadur 47°47'54" N - 4°22'22" K\nSavet e 1890\nUhelder 60 m\nUhelder diwar live ar mor 64,80 m\nHed-gwel 25 mil mor\nGouloù 1 sked gwenn\nbep 5 eilenn\nEmgefreekadur 17 Here 2007\nTour-tan Sant-Pêr (Phare d'Eckmühl e galleg) zo un tour-tan e Sant-Pêr, e kumun Penmarc'h, etre Keriti ha Sant-Gwenole.\nMarkizez Blocqueville, en 1882.\nSavet e oa bet an tour-tan zo bremañ e 1890, gant arc'hant profet gant Adélaïde-Louise d'Eckmühl de Blocqueville, markizez Blocqueville, merc'h d'ar marichal Louis Nicolas Davout, bet lakaet da briñs Eckmühl gant an impalaer Napoleon Iañ goude emgann taer ha trec'h an arme c'hall er gêriadenn-se eus Bavaria, e 1809.\nKoshoc'h eo an anv brezhonek avat, diwar anv ar gêriadenn ma oa bet savet, Sant-Pêr.\nEchuet e voe al labourioù e 1897. Sevel a ra an tour-tan betek 60 metr uhelder a-us d'an douar ha tri c'hant seizh pazenn zo ennañ. Gwelet e vez war-hed 91 km war vor. N'eus mui gward ebet ennañ, pa ya en-dro an tour-tan e-unan abaoe 2007.\nAdtapet diwar « https://br.wikipedia.org/w/index.php?title=Tour-tan_Sant-Pêr&oldid=1986219 »\nTourioù-tan e Penn-ar-Bed\nKemmoù diwezhañ degaset d'ar bajenn-mañ d'an 14 Ebr 2022, da 19:01.